
תיקון חוק רשות שדות התעופה
<היו"ר משה גפני:>
אני פותח את ישיבת ועדת הכספים. על סדר היום תיקון חוק רשות שדות התעופה.
אריאל יוצר, עכשיו יש לי עם מי לדבר. אולי נדבר כאן בארבע עיניים? כולם יכולים לשמוע אבל נדבר בארבע עיניים.
מדובר על העברה של מיליארד ו-200 מיליון שקלים, עודפים ברשות שדות התעופה. המיליארד ו-200 מיליון שקלים אלה אמורים לעבור לאוצר. היה כאן דיון ובדיון הרגשנו רע. למה? מכיוון שהם מעבירים כסף לאוצר, האוצר לוקח את זה לכל מיני מקומות שחלקם, אני חושב, מיותרים. כך אני חושב. אני גם אוכל להגיד לך מה.

<אריאל יוצר:>
לדוגמה.

<היו"ר משה גפני:>
את הדוגמאות נביא. יש דברים מיותרים.

<אריאל יוצר:>
אבל יש גם דברים שהם לא מיותרים.

<היו"ר משה גפני:>
את הלא מיותרים, אתם לא מעבירים. מי צריך לקבל מהכסף הזה? אם אנחנו מדברים על צדק, מי צריך לקבל? שש רשויות שנמצאות בסמיכות לשדה התעופה בן גוריון והן נפגעות מהרעש, מזיהום האוויר, הן בכלל נמצאות בתוך העניין הזה. אנחנו יכולים להיכנס לפרטים אבל אני דווקא לא רוצה להיכנס לפרטים מכיוון שבפרטים אנחנו נתחיל לקיים עכשיו דיון ואנחנו נגיע לא יודע לאן.

אנחנו ביקשנו להעביר מתוך המיליארד ו-200 מיליון השקלים סכום של 300 מיליון שקלים למשרד הפנים כדי שהוא יעביר לששת הרשויות הללו. הבנתי שבסוף נצטרך להתפשר על הסכום.

<אריאל יוצר:>
למה 300 מיליון?

<היו"ר משה גפני:>
יכול להיות 400 מיליון.

<אריאל יוצר:>
למה 400 מיליון?

<היו"ר משה גפני:>
לא 400 מיליון, 500 מיליון שקלים.

<אריאל יוצר:>
למה 500 מיליון?

<היו"ר משה גפני:>
בגלל שאנחנו יודעים מה אנחנו יכולים לעשות.

<אריאל יוצר:>
אבל לא יודעים כמה צריך להעביר להן.

<היו"ר משה גפני:>
כמה צריך להעביר להן? תעשו לי טובה, אני לא מתחיל עכשיו דיון מחדש. כמה אפשר להעביר להן?

<אריאל יוצר:>
אני אסביר לך. א

<היו"ר משה גפני:>
תגיד לי כמה כסף.

<אריאל יוצר:>
אנחנו סיכמנו בסופו של דבר על סכום שהוא עד 100 מיליון שקלים.

<היו"ר משה גפני:>
בסדר, אני מבקש עוד 100 מיליון שקלים.

<אריאל יוצר:>
אין לנו.

<היו"ר משה גפני:>
אין לכם, אז לא. אז נצביע על זה. מישהו רוצה לדבר? אין יותר דיבורים. אנחנו נתפשר אתם ונצטרך לדבר גם על הקריטריונים.

<אריאל יוצר:>
בשמחה.

<היו"ר משה גפני:>
מה בשמחה?

<אריאל יוצר:>
כמעט רציתי להגיד בשמחה ואז התחרטתי. 

<היו"ר משה גפני:>
לא. תגיד בשמחה.

<אריאל יוצר:>
אני בהחלט מבין את הבקשה ואני חושב שנענינו והעברנו ליועצת המשפטית את רשימת הקריטריונים שגם אותם תאשרו.

<איתן ברושי (המחנה הציוני):>
זה חלף ארנונה?

<היו"ר משה גפני:>
לא.

<מיקי לוי (יש עתיד):>
זה פיצוי חד פעמי.

<אריאל יוצר:>
לא. 

<מיקי לוי (יש עתיד):>
רב פעמי.

<היו"ר משה גפני:>
מה התוצאה של הקריטריון?

<איתן ברושי (המחנה הציוני):>
גפני, אני שואל מה זה הכסף.

<היו"ר משה גפני:>
כמה כסף?

<איתן ברושי (המחנה הציוני):>
בגין מה?

<אריאל יוצר:>
בגין מה. אני יכול לענות לו?

<היו"ר משה גפני:>
כן אבל בקצרה.

<אריאל יוצר:>
הכי קצר שאני יכול. אני אשתדל. 

<היו"ר משה גפני:>
לא, יש לי דיון על דברים שוליים שמתנהלים עכשיו.

<אריאל יוצר:>
אתה נהנה כאן.

<היו"ר משה גפני:>
זה נכון. אני לא עושה רק מה שאני נהנה.

<אריאל יוצר:>
מה שאנחנו סיכמנו בין משרדי הפנים והאוצר הוא שאנחנו הגדרנו רצועה מסוימת שלשיטת משרד הפנים היה נכון או לא הייתה מחלוקת מבחינתם לפחות להטיל על אותה רצועה מסוימת ארנונה. מה שמשרד הפנים אמר, עת אנחנו בחנו אתו את החלופות, כמה אותה רצועה בנתב"ג שווה אם היינו מטילים עליה ארנונה, מה שנאמר זה שזה בין 80 מיליון שקלים בוורסיה המצומצמת שלה ו-100 מיליון שקלים בוורסיה המורחבת שלה. אנחנו רצינו כמובן לקבל את תמיכת משרד הפנים.

<איתן ברושי (המחנה הציוני):>
עד היום לא שילמו ארנונה?

<אריאל יוצר:>
לא.

<איתן ברושי (המחנה הציוני):>
זה שטח גלילי?

<אריאל יוצר:>
כן. 

<היו"ר משה גפני:>
אבל לא נפתח את הדיון.

<איתן ברושי (המחנה הציוני):>
בסדר. רציתי להבין.

<היו"ר משה גפני:>
אני לא מסתפק ב-100 מיליון שקלים.

<אריאל יוצר:>
אבל זה מה שזה.

<יאיר רביבו:>
אריאל, ארנונה זה רק מרכיב אחד. מגבלות הגובה, זה הפיצוי על אובדן הכנסות מגובה שהוא יותר חשוב לנו.

<היו"ר משה גפני:>
עוד 100 מיליון שקלים.

<אריאל יוצר:>
אם כבר, אלה היטלי השבחה.

<יאיר רביבו:>
לא היטלי השבחה. 

<היו"ר משה גפני:>
פרופסור ירון זליכה, רק שתדע שחשוב לי לשמוע את מה שאתה אומר אבל את הדיון אנחנו כבר קיימנו. הוויכוח הוא תן וקח. זה הוויכוח. מה שתגיד בצורה הכי מלומדת, לאריאל יוצר יש תשובות מוכנות.

<יעקב גנות:>
גם לנו. 

<ירון זליכה:>
אדוני היושב ראש, כמה דקות אתה נותן לי? כדי שאני אדע לכלכל את דבריי.

<היו"ר משה גפני:>
הכי קצר שאפשר. שלוש דקות.

<ירון זליכה:>
אני אומר את הדברים בנקודות. ראשית, לפי החישובים שלנו, ועשינו שלוש בדיקות רגישות, ארנונה, לא הנזקים אלא רק הארנונה שהייתה מוטלת על רשות שדות התעופה בגין שדה התעופה נתב"ג, היא בין 270 ל-340 מיליון שקלים נכון להיום. 

<אריאל יוצר:>
זה כולל מסלולי טיסה?

<יאיר רביבו:>
 לפי החוק במדינה. יש חוק במדינה.

<ירון זליכה:>
מר יוצר, אני לא הפרעתי לך, אנא אל תפריע לי. בין 270 ל-340 מיליון שקלים לפי מה שבנוי וקיים היום, על פי תכניות הפיתוח הקיימות שלהם היום. כבר בשנים הקרובות זה עומד לעלות בעשרות אחוזים נוספים. מהר מאוד אנחנו נגיע ל-400 ו-500 מיליון שקלים ארנונה בשנה, כל שנה. 
נקודה שנייה שצריך לזכור אדוני היושב ראש וחברי הכנסת הנכבדים, זה שהנזקים המצטברים היום שנגרמו לחמש-שש הרשויות הללו הם מיליארדים רבים והנזק השוטף הוא מאות מיליוני שקלים. אם הוועדה הנכבדה תסכים לתת את מה שמגיע, זאת אומרת, לפחות 300 מיליון שקלים, זה לא יכסה את המיליארדים שנצברו אלא זה רק יכסה את הנזק השוטף מכאן ואילך.

נקודה שלישית. יש כאן אי שוויון מטורף. אני בכלל לא מבין איך היועצת המשפטית של הוועדה יכולה לאשר חוק כזה, שמישהו יקבל חלף ארנונה במקום הארנונה. מה, להרצליה הייתם מעזים לעשות דבר כזה? לתל אביב הייתם מעזים לעשות דבר כזה? לאילת הייתם מעזים לעשות דבר כזה? לחיפה? כל אלה שדות תעופה שמשלמים ארנונה. אז מה, רק למסכנים של אור יהודה ויהוד ולוד אתם לא מוכנים לשלם? אפילו הכור בדימונה. זה שריד אנכרוניסטי מהעבר שבו הממשלה, כדי למנוע סבסוד שהיא צריכה לתת אולי לרשויות סטטוטוריות שלה ולחברות שלה ולגופים שלה, הייתה מפילה את זה על השלטון המקומי.

<היו"ר משה גפני:>
הבנתי. בסדר. שכנעת אותי. אבל למה דיברת נגד היועצת המשפטית של הוועדה? כי היית במשרד האוצר, אז אתה לא מדבר על היועצים המשפטיים שם שהם עשו את החוק? אתה לא מדבר עליהם.

<ירון זליכה:>
אני בכלל מזועזע. היועצת המשפטית של הוועדה, יש לי אמון רב שהיא תעזור לנו. זאת הייתה בקשה.

אנחנו רוצים ארבעה דברים, ברשותך, ואני מדבר בשם כל הרשויות:

 האחד, 300 מיליון שקלים כי זה הנזק המינימלי.

השני, להגביל לרלוונטיות כי האוזן שלי מוזיקלית ואני שמעתי את התרגילים של אגף התקציבים ואין לי בעיה גם לומר להם את האמת בפרצוף. תרגילים כאלה, אנחנו מכירים. הם יקצו עד 100 מיליון שקלים ואחר כך משרד הפנים יחלק את זה ל-300 רשויות וששת המסכנות יקבלו אולי 30-40 מיליון שקלים.

נקודה שלישית. אדוני היושב ראש, זה מאוד חשוב. צריך להבהיר בדיון ובהחלטה שזה חלף ארנונה כי אחרת בעוד שנתיים הם יגידו שזה היה תקציב והם משנים אותו.

נקודה רביעית. צריך להגדיר גם מנגנון גבול.

<מיקי לוי (יש עתיד):>
ההגדרה הזאת של חלף ארנונה, זה אומר שבכל תקופה אמורים לשלם להם את אותו סכום?

<ירון זליכה:>
כל שנה. 

<יאיר רביבו:>
כולל לכל הרשויות.

<מיקי לוי (יש עתיד):>
זאת אל בעיה שלך. זאת בעיה של האוצר. 

<היו"ר משה גפני:>
כן. אתה לא בבעיה. כולם שומרים עליך ולוקחים לך את הכסף. 

<ירון זליכה:>
אני חוזר ואומר, להגביל את זה לששת הרשויות, לצבוע את זה כחלף ארנונה כדי שזה יעוגן לנצח. 300 מיליון שקלים ומנגנון הגידול של המונופול הזה שקוראים לו רשות שדות התעופה.

<אריאל יוצר:>
שלוש נקודות במשפט אחד. בואו נזכור שבכלל מעולם לא הייתה ארנונה. זאת אומרת, החוק הזה משפר.

<היו"ר משה גפני:>
הוא עושה לנו תרגילים בזיכרון. אל תתערבו. 

<אריאל יוצר:>
החוק הזה משפר את המצב.

<היו"ר משה גפני:>
בסדר. זכרנו.

<אריאל יוצר:>
זה משפר את המצב.

<היו"ר משה גפני:>
אין דבר אחד רע שאתם עושים כשאתם לא אומרים שזה טוב. הנה, זה טוב.

<אריאל יוצר:>
להזכיר לנוכחים, ארנונה היא מס בגין שירותים. היא לא מס בגין מגרש.

<איתן ברושי (המחנה הציוני):>
אין קשר בין הארנונה לשירותים.

<היו"ר משה גפני:>
אני לא מסכים. אני חייב לסיים את הדיון הזה.

<אריאל יוצר:>
זה עניין של עובדה.

<היו"ר משה גפני:>
בסדר. אחד, עשית לנו טוב ולא רע, ושנית, אין קשר בין הארנונה למגרש.

<אריאל יוצר:>
אין קשר למגבלות גובה.

<היו"ר משה גפני:>
אפשר לשלם ארנונה גם לאוויר.

<אריאל יוצר:>
שלישית, אני אמרתי בין 80 ל-100 מיליון שקלים, וכאן נאמר 300, 400 או 500 מיליון שקלים, אני חושב שלקחו כאן מדידות של מסלולים.

<יאיר רביבו:>
לפי החוק.

<אריאל יוצר:>
נראה לי קצת מוזר למדוד מסלולי טיסה ומגדל פיקוח. באמת, זה לא הגיוני.

<רועי פולקמן (כולנו):>
זה משפט שנאמר גם מול דרעי, על הנוהל. הוא יתחייב שיהיה נוהל.

<היו"ר משה גפני:>
אני יודע.

<רועי פולקמן (כולנו):>
כי זה מהותי.

<היו"ר משה גפני:>
בסדר. אני לא הולך לעשות דברים נגד דרעי. 

אני מציע. היות וירון זליכה אמר שהוא סומך על היועצת המשפטית של הוועדה - - -

<ירון זליכה:>
לגמרי.

<היו"ר משה גפני:>
אני מבקש שאת תשבי אתו.

<אריאל יוצר:>
גם אני סומך עליה.

<היו"ר משה גפני:>
עם העוזר של דרעי. דיברו אתי גם על העניין הזה. הם לא שוללים את העניין. סיון להבי גם צריך להיות שם. אז לקבל החלטה. אני לא אסכים לפחות מ-200 מיליון שקלים. אני לא אסכים לזה. אלה רשויות שסובלות והן צריכות לקבל את הכסף ואני מוכן לקריטריונים שיהיו בהסכמה עם האוצר ועם הפנים. 

<קריאה:>
ועם הרשויות.

<היו"ר משה גפני:>
עם הרשויות, בסדר. הרשויות זה אני. אני אעשה את המקסימום האפשרי. שכנעתם אותי בעניין הזה. אנחנו כולנו מכירים את העניין ומכירים את זה גם מקרן הארנונה. סיון להבי היה בעניין. אתה היית בעניין?

<אריאל יוצר:>
קצת.

<היו"ר משה גפני:>
 אתה היית בשימוש במזומן. אתם הולכים ושמים את זה עכשיו. תאמין לי, אתם אחרי כן מפסידים. 

אני לא יודע מתי יצביעו על התקציב. אם יצביעו על התקציב מחר, יצטרכו מהר את התשובה. אם לא יצביעו מחר, לא צריך את זה מהר אבל צריך פתרון כי הפתרון כאן הוא פתרון מורכב. הרשויות צודקות. המציאות הזאת שעד היום הן לא קיבלו, אני שקלתי לחייב את המדינה לתת להן רטרואקטיבית מאז קום המדינה. אתה אומר לי שאתה מזכיר לנו שלא שילמו. לא שילמו, זה לא בסדר. אבל לא משנה, אנחנו הרי מדברים וכאן ואילך.

להגיע לפתרון. אם יש כבר קריטריונים שנעשו בזמן שעשינו את קרן הארנונה, זה יכול להיות לתועלת אבל אני לא רוצה שזה יהיה עימות עם משרד הפנים ואני לא רוצה שזה יהיה עימות עם אגף התקציבים, אף על פי שאת יכולה להחליט על סכום גבוה יותר.

<אריאל יוצר:>
על הסכום יכול להיות עימות.

<היו"ר משה גפני:>
לא יהיה עימות. אתם תסכימו.

<קריאה:>
היושב ראש, אנחנו מבקשים שירון יהיה חבר בפורום הזה.

<היו"ר משה גפני:>
זה לא פורום. 

<קריאה:>
קרא לזה איך שאתה רוצה.

<היו"ר משה גפני:>
זה לא פורום. אני רוצה להגיע לפתרון. אני גם יודע לאן. אני רוצה להגיע לפתרון. אלה אנשי מקצוע שעוסקים בעניין הזה. אני כמובן אומר לכם למה הגיעו.

<קריאה:>
הוא יהיה שם לעזר.

<היו"ר משה גפני:>
ראש עיריית לוד, משפט ואנחנו עוברים לסעיף הבא.

<יאיר רביבו:>
אני רוצה לומר כמה דברים.

<היו"ר משה גפני:>
לא כמה.

<יאיר רביבו:>
בסדר. דבר אחד. יש לי בעיה שזה חוזר למגרש של משרד הפנים כי משרד הפנים סגר איזושהי החלטה עם האוצר ואנחנו נמצאים כאן עכשיו בוועדת כספים שיש בה חוק. אני רוצה שזה ייכנס לחוק. חוק רשות שדות התעופה. אנחנו הגשנו הצעה לחוק וביקשנו להוסיף סעיף קטן. החוק מדבר על שתי פעימות. פעימה אחת על המיליארד ו-200 מיליון שקלים שאנחנו שם מבקשים את ה-100, 200, 300 מיליון שקלים, שזה החד פעמי. הוא מדבר על מה קורה מ-2020, מ-2020 יש מנגנון והמנגנון מדבר על 50 אחוזים למדינה ו-50 אחוזים לרשות. אנחנו מבקשים 50 אחוזים מה-50 אחוזים. כלומר, 25 אחוזים. לשיטתם הם אומרים שיש עודף של 600 מיליון, אנחנו מבקשים רק 150 מיליון. לשיטתם. אם יש 600 מיליון, אנחנו מבקשים בכל שנה 150 מיליון.

לגבי הקריטריונים, אנחנו משאירים את זה לשרים, לשר הפנים ולשר האוצר, שיקבעו.

הכי חשוב, יש את המלים שמפריעות לנו. בהחלטה של השר דרעי יש שתי מלים שמפריעות לנו. הוא כתב "בין היתר". הם כתבו שם בין היתר לרשויות הסמוכות. לא בין היתר. יש שש רשויות וזאת רשימה סגורה שקבע שר הפנים בוועדת גבולות סטטוטורית. אנחנו רוצים ש-שש הרשויות האלה יהיו ולא ייכנסו עוד כי בין היתר, מטוס עובר מעל אילת, מעל בני ברק, מעל אזור ואי אפשר לפרוט את זה. יש שש רשויות , תקבעו את זה בתוך החוק.

מה שאמר ירון זליכה מקובל עלינו. תסגרו את זה.

<היו"ר משה גפני:>
תודה רבה. 

<יעקב גנות:>
אדוני, כולם מחלקים את העור של הדב שעוד לא צדו אותו. אני מבקש לומר מילה אחת. מה שאמר זליכה, לנו יש בדיוק את האנטי תזה. אני לא רוצה להתווכח כרגע.

שנית. אני מבקש לנתק את רשות שדות התעופה. אנחנו כרגע אמורים לתת מיליארד ו-200 מיליון שקלים ובזה אנחנו מגיעים למצב שאני עומד להכריז שאנחנו לא מסוגלים לקלוט נוסעים בהיעדר תקציב.

<היו"ר משה גפני:>
תודה רבה. רבותיי, הסיכום הוא כפי שאמרתי אותו. 

אני עובר לסעיף האחרון בסדר היום.

<הישיבה ננעלה בשעה 11:57.>

